Il-grupp tal-MMK dwar dan is-suġġett, immexxi mill-Estonja, ippubblika r-rapport tiegħu “Towards a shared culture of architecture – Investing in a high-quality living environment for everyone” fis-6 ta’ Ottubru 2021.

Minbarra r-rapport, inħoloq sett ta’ għodod (disponibbli fil-lingwi uffiċjali kollha tal-UE) biex jgħin lil dawk li jieħdu d-deċiżjonijiet lokali u reġjonali jivvalutaw il-kwalità tal-postijiet u tal-proġetti tal-bini. Mis-6 sat-8 ta’ Ottubru 2021 saret konferenza finali fi Graz u f’Maribor biex tiġi ppreżentata u diskussa l-ħidma. Ir-rapport informa wkoll il-konklużjonijiet tal-Kunsill dwar il-kultura, l-arkitettura ta’ kwalità għolja u l-ambjent mibni bħala elementi ewlenin tal-inizjattiva Bauhaus Ewropea l-Ġdida, li ġew adottati f’Diċembru 2021.

Il-fehim tal-udjenzi diġitali

Fi tmiem l-2021, il-Kummissjoni nediet il-ħidma esperta dwar din it-tema permezz tal-pjattaforma Voices of Culture . Din għandha l-għan li tesplora l-possibbiltà ta’ linji gwida volontarji għall-ġbir u għall-ġestjoni tad-data dwar l-udjenzi diġitali, b’enfażi speċjali fuq l-arti tal-ispettaklu (it-teatru, iż-żfin, il-mużika live), u l-wirt kulturali (mużewijiet, galleriji, bini storiku, siti ta’ patrimonju, avvenimenti u attivitajiet tal-patrimonju intanġibbli). L-esperti għamlu użu mit-tagħlimiet meħuda mill-prattiki relatati mal-COVID-19 u ddiskutew l-opportunitajiet u l-isfidi għall-ġbir u għall-ġestjoni tad-data tal-udjenza diġitali f’rapport li għandu jitwassal f’nofs l-2022.

Ġenerazzjonijiet ta’ żgħażagħ kreattivi

Wara l-Konferenza tal-Presidenza “Young creative generations” organizzata mir-Rumanija f’Marzu 2019 f’Bucharest, il-konklużjonijiet tal-Kunsill ġew adottati f’Mejju 2019.

Ċittadinanza, valuri u demokrazija

Il-Presidenza Finlandiża organizzat Konferenza tal-Presidenza “Ċittadinanza, valuri u demokrazija” f’Lulju 2019 f’Ħelsinki.

F’Diċembru 2021, il-Kummissjoni nediet studju indipendenti intitolat “L-importanza tal-parteċipazzjoni taċ-ċittadini fil-kultura għall-involviment ċiviku u d-demokrazija – lezzjonijiet ta’ politika mir-riċerka internazzjonali”. Dan se jiġbor fil-qosor l-għarfien u l-evidenza eżistenti dwar dan is-suġġett, se jislet il-lezzjonijiet ta’ politika ewlenin u jenfasizza eżempji ta’ azzjonijiet ta’ suċċess minn diversi Stati Membri. Huwa mistenni li jiġi konkluż f’Novembru 2022.

3.3.Prijorità C: Ekosistema li tappoġġa lill-artisti, lill-professjonisti kulturali u kreattivi u l-kontenut Ewropew

L-istatus u l-kundizzjonijiet tax-xogħol tal-artisti

Il-Kummissjoni ppubblikat studju dwar l-istatus u l-kundizzjonijiet tax-xogħol tal-artisti u tal-professjonisti kulturali u kreattivi f’Diċembru 2020 . In-Network Ewropew ta’ Esperti dwar il-Kultura u l-Awdjoviżiv ġabar l-istudju, f’kollaborazzjoni mill-qrib mal-organizzazzjonijiet settorjali tal-partijiet ikkonċernati. Dan ġie distribwit b’mod wiesa’, inkluż permezz ta’ preżentazzjoni fil-Kumitat Intergovernattiv tal-Konvenzjoni tal-UNESCO tal-2005 fi Frar 2021. Il-Kummissjoni kompliet bil-proċess billi nediet djalogu ta’ Voices of Culture dwar l-istess suġġett. Ir-Rapport ta’ Brainstorming “L-Istatus u l-Kundizzjonijiet tax-Xogħol għall-Artisti, għall-Professjonisti Kulturali u Kreattivi” ġie ppubblikat f’Ġunju 2021 .

Il-grupp tal-MMK “Status and working conditions of artists and cultural and creative professionals” beda l-ħidma tiegħu f’Settembru 2021, ippresedut mill-Awstrija u mill-Irlanda. Esperti kemm mill-Ministeri tal-Kultura, tal-Impjiegi/tal-Affarijiet Soċjali mis-27 Stat Membru kollha tal-UE kienu qed jipparteċipaw fil-ħidma. Il-grupp għandu l-għan li jindirizza l-kundizzjonijiet tax-xogħol tal-artisti u tal-professjonisti kreattivi u li jikkondividi prattiki tajbin, filwaqt li jqis ukoll l-ekosistema usa’ li tappoġġa lill-artisti, lill-professjonisti kulturali u kreattivi u lill-kontenut Ewropew. Ir-rakkomandazzjonijiet dwar dawn is-suġġetti se jiġu żviluppati fil-laqgħat li jifdal tal-grupp. Ir-rapport tal-grupp huwa mistenni sa nofs l-2023.

Il-libertà artistika

Il-Kummissjoni organizzat workshop online dwar il-libertà artistika fil-21 ta’ Ottubru 2021, b’madwar 60 parteċipant minn 20 Stat Membru. Dan kien jinkludi kelliema minn organizzazzjonijiet internazzjonali (NU, UNESCO, Kunsill tal-Ewropa), Stati Membri (l-Iżvezja, Spanja), is-soċjetà Ċivili (Culture Action Europe, FreeMuse) u l-Università ta’ Lodz, il-Polonja. It-tliet sessjonijiet iffokaw fuq a) is-sitwazzjoni attwali dwar il-libertà tal-espressjoni artistika fl-UE; b) l-aħjar prattiki għat-twettiq, il-promozzjoni u l-protezzjoni tal-libertà tal-espressjoni artistika; u c) qafas legali għall-protezzjoni, il-promozzjoni u t-twettiq tal-libertà tal-espressjoni artistika. Ir-rapport tal-workshop ġie ppubblikat u l-proċedimenti tiegħu se jinfurmaw ukoll il-ħidma dwar l-istudju dwar iċ-ċittadinanza, il-valuri u d-demokrazija msemmi hawn fuq.

Koproduzzjonijiet awdjoviżivi

Il-Konferenza tal-Presidenza Rumena “Consolidation of European cooperation through co-productions” ġiet organizzata f’Marzu 2019 f’Bucharest . Din ġiet segwita mill-adozzjoni tal-konklużjonijiet tal-Kunsill dwar it-titjib taċ-ċirkolazzjoni transfruntiera tax-xogħlijiet awdjoviżivi Ewropej, bl-enfażi fuq il-koproduzzjonijiet, f’Mejju 2019 .

Il-grupp tal-MMK kien ippresedut min-Netherlands, bir-Rumanija bħala Viċi President. Ir-rapport tiegħu “Co-productions that shine” ġie ppubblikat fl-10 ta’ Marzu 2022. Organizzazzjonijiet bħall-European Film Agency Directors Association, Cine-Regio, l-Osservatorju Awdjoviżiv Ewropew u Eurimages ħadu sehem bħala osservaturi. Il-grupp ikkonkluda li filwaqt li l-koproduzzjonijiet kollha huma xprunati mill-objettiv li jkun hemm għaqda flimkien u kollaborazzjoni, l-istatus ta’ koproduzzjoni “uffiċjali” huwa kruċjali biex il-bibien jinfetħu għall-appoġġ pubbliku. Il-koproduzzjonijiet jivvjaġġaw aħjar u jilħqu udjenzi usa’ minn xogħlijiet purament nazzjonali, u min-naħa tagħhom jgħinu biex tingħata spinta lill-karrieri internazzjonali tat-talenti. Il-pandemija tal-COVID-19 biddlet in-natura tal-ekosistema awdjoviżiva u tal-koproduzzjonijiet, billi aġixxiet bħala xprunatur tax-xejriet u enfasizzat l-importanza ta’ relazzjonijiet ibbilanċjati fost l-atturi differenti. Il-koproduzzjonijiet huma opportunità biex nerġgħu nikkunsidraw il-mod ta’ kif naħdmu flimkien biex naffaċċjaw l-aktar sfidi urġenti ta’ żminijietna, li jinkludu l-ekoloġizzazzjoni meħtieġa tas-settur awdjoviżiv.

Mużika

Ir-Rumanija organizzat Konferenza tal-Presidenza “Music Moves Europe – Opportunities and Challenges of the Music Sector in the Digital Era” f’Bucharest f’Ġunju 2019.

Il-pjan ta’ ħidma tal-2019-2022 inkluda żewġ workshops dwar il-mużika fl-2020. Dawn ġew amalgamati f’konferenza ewlenija online li l-Kummissjoni organizzat fl-4 u fil-5 ta’ Marzu 2021, intitolata “Music Moves Europe: Diversity and Competitiveness of the European Music Sector". Din ġabret flimkien lil kważi 100 parteċipant – prinċipalment esperti mill-Istati Membri tal-UE u rappreżentanti tas-settur tal-mużika. Id-diskussjonijiet fil-plenarja mal-kelliema esterni kienu jinkludu sessjonijiet dwar l-impatt tal-COVID-19, ir-rwol tal-mużika għall-koeżjoni soċjali u l-benesseri, l-istreaming tal-mużika u d-diversità kulturali, u l-inizjattiva Music Moves Europe. Dawn l-erba’ sessjonijiet ġew segwiti minn dibattitu ta’ orjentazzjoni għall-esperti tal-Istati Membri biss. Ir-riżultati nġabru fil-qosor f’rapport li informa wkoll sessjoni ddedikata fil-Konferenza tal-Presidenza Portugiża dwar it-tnedija ta’ Ewropa Kreattiva f’Ġunju 2021.